**ΕΝΟΤΗΤΑ 2**

**ΔΕΥΤΕΡΕΥΟΥΣΕΣ ΟΝΟΜΑΤΙΚΕΣ ΠΡΟΤΑΣΕΙΣ**

**ΕΙΔΙΚΕΣ ΠΡΟΤΑΣΕΙΣ**

**Α. ΠΩΣ ΕΙΣΑΓΟΝΤΑΙ**

Εισάγονται με τους ειδικούς συνδέσμους **ότι, που, πως**

**Β. ΑΠΟ ΤΙ ΕΞΑΡΤΩΝΤΑΙ**

**Από ρήματα λεκτικά** (λέω, ομολογώ), **δεικτικά** (δείχνω, αποδεικνύω), **γνωστικά** (γνωρίζώ, αγνοώ), **δοξαστικά** (νομίζω, θεωρώ), **αισθητικά** (αντιλαμβάνομαι, βλέπω)

**Από περιφράσεις** (έχω τη γνώμη, είμαι βέβαιος)

**Από απρόσωπα ρήματα και απρόσωπες εκφράσεις** (λέγεται, φαίνεται, είναι φανερό, είναι βέβαιο)

**Από ουσιαστικά** (είδηση, φήμη, διαπίστωση)

**Από δεικτική ή αόριστη αντωνυμία** (αυτό, εκείνο)

**Γ. ΠΩΣ ΛΕΙΤΟΥΡΓΟΥΝ**

**Αντικείμενο** π.χ. Είμαι βέβαιος **ότι θα νικήσουμε.**

**Υποκείμενο** π.χ. Είναι αλήθεια, **πως θα ανοίξει τη δική του επιχείρηση.**

**Επεξήγηση** π.χ. Αυτό να θυμάσαι, **ότι είσαι καλύτερός τους.**

ΕΡΓΑΣΙΕΣ:

1. Στις παρακάτω περιόδους να υπογραμμίσετε τις ειδικές προτάσεις και να προσδιορίσετε τον συντακτικό τους ρόλο.

α. Υποθέτω ότι θα έρθει σε μια ώρα.

β. Πιστεύω πως θα βρούμε κάποια λύση.

γ. Είναι βέβαιο πως η εκδρομή θα αναβληθεί.

δ. Ισχυρίζεται ότι τα γνώριζε όλα.

ε. Κυκλοφορεί μια φήμη, ότι η βιβλιοθήκη του Δήμου θα κλείσει.

στ. Είναι φανερό ότι δυσκολεύεται να εξωτερικεύσει τα συναισθήματά του.

2. Στις παρακάτω περιόδους να μετατρέψετε σε ειδικές προτάσεις τις υπογραμμισμένες λέξεις ή φράσεις κάνοντας όλες τις απαραίτητες αλλαγές.

α. Η χειραγώγηση της κοινής γνώμης από τα ΜΜΕ δεν αμφισβητείται από κανένα.

β. Ένα μόνο με απασχολεί, η έλλειψη εμπιστοσύνηςστον εαυτό του.

γ. Παραδέχτηκε την υπεροχή του αντιπάλου.

δ. Αναγγέλθηκε από τα μεγάφωνα η καθυστέρηση του αεροπλάνου.

3. Να συμπληρώσετε τα κενά στις παρακάτω περιόδους επιλέγοντας τη σωστή λέξη από τις παρενθέσεις.

α. Φαίνεται ................. η φιλία τους είναι αληθινή. (ότι – ό,τι)

β. Όλο παραπονιέται .................... τον ξεχνάω. (πως – πώς)

γ. Σου υπόσχομαι ...............θα κάνω ...................είναι δυνατόν για να ξαναβρείς την οικογένειά σου. (ότι – ό,τι).

δ. Έμαθα .................. μετακόμισε, αλλά δεν ξέρω ................. βρίσκεται το νέο του σπίτι. (που – πού)